Datum: 2. 10. 2023

Zadeva: Izpolnjevanje REK obrazcev za izplačila na podlagi novele Zakona o odpravi posledic naravnih nesreč - ZOPNN-F ter Zakona o interventnih ukrepih za odpravo posledic poplav in zemeljskih plazov iz avgusta 2023 - ZIUOPZP

I. Po določbah ZOPNN-F bodo delodajalci lahko koristili naslednja ukrepa pomoči:

* Začasni ukrep povračila izplačanih nadomestil plač delavcem zaradi nezmožnosti opravljanja dela zaradi višje sile zaradi posledic naravne nesreče. (več o ukrepu na spletni strani ZRSZ [Povračilo nadomestila plače zaradi višje sile - Zavod Republike Slovenije za zaposlovanje (gov.si)](https://www.ess.gov.si/delodajalci/financne-spodbude/ukrepi-za-ohranitev-zaposlitev/povracilo-nadomestila-place-zaradi-visje-sile/).
* Začasni ukrep delnega povračila nadomestila plače delavcem na začasnem čakanju na delo (več o ukrepu na spletni strani ZRSZ [Povračilo nadomestila plače zaradi čakanja na delo - Zavod Republike Slovenije za zaposlovanje (gov.si)](https://www.ess.gov.si/delodajalci/financne-spodbude/ukrepi-za-ohranitev-zaposlitev/povracilo-nadomestila-place-zaradi-cakanja-na-delo/).

O izplačilu nadomestila plače zaradi nezmožnosti opravljanja dela zaradi višje sile zaradi posledic naravne nesreče ter o izplačilu nadomestila plače delavcem na začasnem čakanju na delo delodajalec poroča na REK-O obrazcu (vrsta dohodka 1001 Plača in nadomestila plače). REK-O obrazec delodajalec davčnemu organu predloži na dan izplačila, pri čemer osnovo za obračun prispevkov za socialno varnost vključuje v polje P01 Plača in nadomestila plače in jo ločeno izkaže:

* v polju P01b Nadomestila plače, ki ne bremenijo delodajalcev – če koristi ukrepe po ZOPNN-F in uveljavlja povračilo nadomestila plače pri Zavodu RS za zaposlovanje,
* v polju P01a Plača in nadomestila plače, ki bremeni delodajalca – če ne uveljavlja povračilo nadomestila plače pri Zavodu RS za zaposlovanje (v nadaljevanju ZRSZ).

Za namene oblikovanja pokojninske osnove podatke o izplačanem nadomestilu vpiše:

* povračila iz točke 1 v polje M02 Nadomestilo plače (3. alineja 1.odst. 32. čl. ZPIZ-2),
* povračila iz točke 2 v polje M01 Plača in nadomestila plače.

Navedeno pravilo velja ne glede na to, ali delodajalec uveljavlja povračilo nadomestila plač pri ZRSZ, ali ne.

Dodatni podatki o plači (polja S):

* če je izbrana osnova P01a se nadomestilo plače vpiše v polje S07,
* če je izbrana osnova P01b se polja S ne izpolnijo.

Primer 1: **Povračilo nadomestila plače za višjo silo** (ZRSZ povrne 100% bruto nadomestila)

Delavec je prejel za mesec avgust 2023 bruto plačo 1.800,00 eur, in sicer:

* za 80 ur rednega dela 782,61 eur,
* za 16 ur praznika (nadomestilo za dela prosta dneva 14. 8. 2023 po ZOPNN-F in 15.8.2023 je strošek delodajalca) 156,52 eur in
* za 88 ur odsotnosti z dela zaradi višje sile 860,87 eur.

V primeru uveljavljanja povračila zaradi odsotnosti z dela zaradi višje sile s strani ZRSZ delodajalec prikaže podatke v:

* polju P01a (782,61 EUR + 156,52 EUR) znesek 939,13 EUR ter (80 ur + 16 ur) 96 ur in
* polju P01b znesek 860,87 EUR ter 88 ur.

Znesek plače za redno delo in nadomestila za dopust v višini 939,13 eur prikaže v polju M01, znesek nadomestila za odsotnost iz naslova višje sile v višini 860,87 eur pa v polju M02.

Polja S izpolni za znesek 939,13 eur.

Primer 2: **Povračilo nadomestila plače za čakanje** (ZRSZ povrne 80% bruto nadomestila s prispevki)

Delavec je prejel za mesec avgust bruto plačo 1.800,00 eur in sicer:

* za 80 ur rednega dela 782,61 eur,
* za 16 ur praznika (nadomestilo za dela prosta dneva 14. 8. 2023 po ZOPNN-F in 15.8.2023 je strošek delodajalca) 156,52 eur in
* za 88 ur odsotnosti z dela zaradi čakanja 860,87 eur.

V primeru uveljavljanja povračila zaradi odsotnosti iz dela zaradi čakanja s strani ZRSZ delodajalec prikaže podatke v:

* polju P01a (782,61 EUR + 156,52 EUR+ 860,87 EUR\*20%) znesek 1.111,30 EUR ter (80 ur + 16 ur) 96 ur in
* polju P01b znesek ( 80% od 860,87) 688,70 EUR ter 88 ur.

Znesek plače za redno delo, nadomestilo za dopust in nadomestila za odsotnost za začasno čakanje na delo se prikaže v polju M01.

Polja S izpolni za znesek 1.111,30 eur.

II. Po določbah ZIUOPZP bodo delodajalci lahko koristili Začasni ukrep povračilo izplačanih plač delavcem, ki odpravljajo posledice poplav in plazov pri delodajalcu. Več o ukrepu na spletni strani ZRSZ [Povračilo plač zaradi odstranitev posledic poplav - Zavod Republike Slovenije za zaposlovanje (gov.si)](https://www.ess.gov.si/delodajalci/financne-spodbude/ukrepi-za-ohranitev-zaposlitev/odstranitev-posledic-poplav/).

O izplačanih plačah delavcem, ki odpravljajo posledice poplav in plazov pri delodajalcu, delodajalec poroča na REK-O obrazcu (vrsta dohodka 1001 Plača in nadomestila plače). Tudi za poročanje o izplačanih plačah delavcem, ki odpravljajo posledice poplav in plazov pri delodajalcu velja, da REK-O obrazec delodajalec davčnemu organu predloži na dan izplačila, pri čemer osnovo za obračun prispevkov za socialno varnost vključuje v polje P01 Plača in nadomestila plače in jo ločeno izkaže:

* v polju P01b Nadomestila plače, ki ne bremenijo delodajalcev - če koristi ukrep po 138. členu ZIUOPZP in uveljavlja povračilo izplačane plače pri Zavodu RS za zaposlovanje
* v polju P01a Plača in nadomestila plače, ki bremeni delodajalca – če ne uveljavlja povračilo nadomestila plače pri ZRSZ.

Za namene oblikovanja pokojninske osnove podatke o izplačanem nadomestilu se ne glede na to, ali bo plačo za odpravljanje posledic poplav in plazov ZRSZ delodajalcu refundiral ali ne, ta podatek vedno poroča v rubriki M01. Sama refundacija torej nima vpliva na način poročanja v M rubrikah.

Dodatni podatki o plači (polja S):

* če je izbrana osnova P01a, se nadomestilo plače vpiše v ustrezno polje S03 in/ali S04 oziroma S05,
* če je izbrana osnova P01b, se polja S ne izpolnijo.

Primer 3 : **Povračilo izplačane plače za čiščenje posledic poplav** (ZRSZ povrne 100% bruto plače)

Delavec je prejel za mesec avgust bruto plačo 1.800,00 eur in sicer:

* za 80 ur rednega dela 782,61 eur,
* za 16 ur praznika (nadomestilo za dela prosta dneva 14. 8. 2023 po ZOPNN-F in 15.8.2023 je strošek delodajalca) 156,52 eur (v kolikor je na praznik tudi čistil se to upošteva pri urah za čiščenje posledic poplav) in
* za 88 ur za čiščenje posledic poplav 860,87 eur.

V primeru uveljavljanja povračila plače za čiščenje posledic poplav s strani ZRSZ delodajalec prikaže podatke v:

* polju P01a (782,61 EUR + 156,52 EUR) znesek 939,13 EUR ter (80 ur + 16 ur) 96 ur in
* polju P01b znesek 860,87 EUR ter 88 ur.

Znesek celotne izplačane plače (tudi refundiran del) za redno delo in nadomestila za dopust prikaže v polju M01.

Polja S izpolni za znesek 939,13 eur.